Euroopa Liidu Teataja L 299 , 04/11/1997 Lk 0001 - 0002



Komisjoni määrus (EÜ) nr 2181/97, 3. november 1997, millega muudetakse määrust (EÜ) nr 577/97, millega sätestatakse nõukogu määruse (EÜ) nr 2991/94 (millega sätestatakse võiderasvade standardid) ja nõukogu määruse (EMÜ) nr 1898/87 (piima ja piimatoodete turustamisel kasutatavate nimetuste kaitse kohta) teatavad üksikasjalikud rakenduseeskirjad EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 5. detsembri 1994. aasta määrust (EÜ) nr 2991/94, millega sätestatakse võiderasvade standardid, [1] eriti selle artiklit 8, võttes arvesse nõukogu 2. juuli 1987. aasta määrust (EMÜ) nr 1898/87 piima ja piimatoodete turustamisel kasutatavate nimetuste kaitse kohta, [2] viimati muudetud Austria, Soome ja Rootsi ühinemisaktiga, eriti selle artikli 4 lõiget 2, ning arvestades, et: komisjoni 1. aprilli 1997. aasta määruse (EÜ) nr 577/97 (millega sätestatakse nõukogu määruse (EÜ) nr 2991/94 (millega sätestatakse võiderasvade standardid) ja nõukogu määruse (EMÜ) nr 1898/87 (piima ja piimatoodete turustamisel kasutatavate nimetuste kaitse kohta) teatavad üksikasjalikud rakenduseeskirjad, [3] viimati muudetud määrusega (EÜ) nr 1278/97 [4]) artikli 2 lõikes 1 kehtestatakse võiderasvade rasvasisalduse märkimise eeskirjad; kõnealuse määruse artikli 2 lõikega 3 nähakse ette meetodi kehtestamine kõnealuste eeskirjade järgmise kontrollimiseks; määruse (EÜ) nr 577/97 artikli 2 lõike 2 sätete reguleerimisalasse mittekuuluvate võiderasvade deklareeritud rasvasisalduse kontrollimiseks on koostatud sobiv menetlus, mis tuleks vastu võtta; seda on kõige lihtsam teha, muutes määrust (EÜ) nr 577/97; kõnealuse meetodi rakendamise alguskuupäeva tuleks edasi lükata, et saada kogemusi meetodi kasutamise kohta; asjaomased korralduskomiteed ei ole oma eesistujate kehtestatud tähtajaks arvamusi esitanud, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 577/97 muudetakse järgmiselt. 1. Artikli 2 lõige 3 asendatakse järgmisega: "3. Menetlus, mida kohaldatakse alates 1. juulist 1998 selleks, et kontrollida lõike 1 järgimist, on sätestatud II lisas." 2. Lisa muudetakse I lisaks. 3. Lisatakse järgmine lisa: " II LISA Võiderasvade deklareeritud rasvasisalduse kontrollimine Partiist võetakse kontrollimiseks ja analüüsimiseks juhuslikult viis proovi. Kasutatakse kahte menetlust: A. Saadud viie tulemuse aritmeetilist keskmist võrreldakse deklareeritud rasvasisaldusega. Deklareeritud rasvasisaldus loetakse nõuetele vastavaks, kui rasvasisalduse aritmeetiline keskmine ei erine deklareeritud rasvasisaldusest rohkem kui 0,5 protsendi punkti võrra. B. Viit üksiktulemust võrreldakse artikli 2 lõike 1 punktis b esitatud lubatud hälbega (2 %). Kui viie üksikproovi maksimaalse ja minimaalse tulemuse erinevus on kuni 2 %, loetakse artikli 2 lõike 1 punkti b nõuded täidetuks. Kui punktides A ja B sätestatud tingimused on täidetud, loetakse kontrollitud partii artikli 2 lõike 1 punktide a–c nõuetele vastavaks isegi juhul, kui üks viiest tulemusest jääb ühitatud katsemenetluse käigus väljapoole lubatud hälvet ± 1 %. " Artikkel 2 Käesolev määrus jõustub seitsmendal päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 3. november 1997 Komisjoni nimel komisjoni liige Franz Fischler [1] EÜT L 316, 9.12.1994, lk 2. [2] EÜT L 182, 3.7.1987, lk 36. [3] EÜT L 87, 2.4.1997, lk 3. [4] EÜT L 175, 3.7.1997, lk 6. --------------------------------------------------